Publication: Magyar Közlöny
Issue: MK-1999-27 (Year: 1999, Number: 27)
Era: 1990-2004
Section: a 32/1999. (III. 31.) FVM rendelethez
Paragraph Index: 1903

4. A fialás alatti koca és a malac tartásának követelményei 4.1. A kocák és malacaik tartására szolgáló istállót úgy kell kialakítani, hogy az megfeleljen a kocák fialás előtti, alatti és utáni sajátos viselkedése által támasztott követelményeknek, valamint a szopós malacok születés utáni igényeinek. 4.2. A zárt tartású fiaztató istállóban tartott, fialás előtt álló kocák kutricáinak, a kocaállás nagyságának lehetővé kell tennie a kocák zavartalan lefekvését, pihenését (a minimális méret 2,1 méter hosszú, 0,7 méter széles és a fiaztató mögött legalább 0,3 méter szabad hely). 4.3. Gondoskodni kell a fialás zavartalanságáról, a fialáshoz elegendő helyről, továbbá arról, hogy a malacok számára is legyen elegendő hely a koca mindkét oldalán. Kötetlen tartású fiaztató egységben gondoskodni kell a malacok biztonságáról. 4.4. A fialás előtt megfelelő időben (legfeljebb egy héttel megelőzően) kell a kocákat a fiaztató kutricába telepíteni, hogy elegendő idő legyen a kutricához való hozzászokáshoz. 4.5. A fialás és a szoptatási idő alatt a kocát és malacait tisztán, szárazon, a fialástól a választásig ugyanazon kutricában kell tartani. 4.6. A kocák és a malacok számára folyamatosan kell az ivóvizet biztosítani. 4.7. A malacok és a koca kényelméről szalmaalommal vagy ezt helyettesítő padozattal kell gondoskodni.

Source: https://magyarkozlony.hu/hivatalos-lapok/9a9cf91e894c223daf4f422c4ff3939a175a3dd0/dokumentumok/cfdda7ae12cc433c714d617b11f21b093ff42b3e/letoltes